钦定古今图书集成/明伦汇编/氏族典/第253卷 > 《廖用贤尚友录》 > 王贺
## 钦定古今图书集成/明伦汇编/氏族典/第253卷 > 《廖用贤尚友录》 > 王贺

按《汉书元后传》：“贺字翁孺，为武帝绣衣御史，逐捕魏
郡群盗坚卢等党与及吏畏懦逗遛当坐者，翁孺皆
纵不诛。它部御史暴胜之等奏杀二千石，诛二千石
以下及通行饮食连坐者大部，至斩万馀人。翁孺以
奉使不称免，叹曰：‘吾闻活千人有封子孙，吾所活者
万馀人，后世其兴乎’！翁孺既免，而与东平陵终氏为”
怨，迺徙魏郡元城委粟里为三老，魏郡人德之。元城
建公曰：“昔《春秋》沙麓崩，晋史卜之，曰：‘后六百四十五
年，宜有圣女兴，其齐田乎’？今王翁孺徙正直其地，后
八十年当有贵女兴，天下云。”翁孺生禁。